b'\n_START_ARTICLE_\nJohann Wolfgang von Goethe\n_START_SECTION_\nEl\xc3\xa4m\xc3\xa4\n_START_PARAGRAPH_\nGoethen is\xc3\xa4 Johann Kaspar Goethe (1710\xe2\x80\x931782) oli lakitieteen tohtori, joka kuului Frankfurtin varakkaimpiin porvareihin. Goethen \xc3\xa4iti oli Katharina Textor (1731\xe2\x80\x931808). Goethe ei k\xc3\xa4ynyt lapsena koulua, vaan h\xc3\xa4n sai kotiopetusta laajasti sivistyneelt\xc3\xa4 is\xc3\xa4lt\xc3\xa4\xc3\xa4n ja kotiopettajilta. H\xc3\xa4nelle opetettiin muun muassa historiaa, matematiikkaa, maantiedett\xc3\xa4, miekkailua, tanssia ja piirt\xc3\xa4mist\xc3\xa4. Ranskan kielen h\xc3\xa4n oppi niin perusteellisesti, ett\xc3\xa4 h\xc3\xa4n kykeni puhumaan sit\xc3\xa4 yht\xc3\xa4 hyvin kuin \xc3\xa4idinkielt\xc3\xa4\xc3\xa4n._NEWLINE_Goethe aloitti 16-vuotiaana lakitieteen opinnot Leipzigin yliopistossa. Nuori Goethe keskittyi kuitenkin juridiikan sijasta kirjallisuuteen ja hauskanpitoon. Vuonna 1768 Goethe joutui sairauden vuoksi palaamaan vanhempiensa kotiin. Susanna von Klettenberg (1776\xe2\x80\x9374) tutustutti Goethen pietismiin, joka vaikutti h\xc3\xa4nen tuotantoonsa. Sairausloman j\xc3\xa4lkeen Goethe jatkoi lakitieteen opiskelua Strasbourgissa. Johann Gottfried von Herder tutustutti Goethen Homerokseen, William Shakespeareen, James Macphersonin Ossianin lauluihin ja goottilaiseen tyyliin._NEWLINE_Valmistuttuaan lakitieteen lisensiaatiksi vuonna 1771 Goethe toimi jonkin aikaa asianajajana Frankfurtissa. Samoihin aikoihin h\xc3\xa4n alkoi saada mainetta kirjailijana. Vuonna 1774 ilmestyi kirjeromaani Nuoren Wertherin k\xc3\xa4rsimykset, josta tuli nopeasti suurmenestys joka puolella Eurooppaa. Romaanin p\xc3\xa4\xc3\xa4henkil\xc3\xb6 Werther ajautuu onnettoman rakkauden vuoksi itsemurhaan, ja t\xc3\xa4m\xc3\xa4 tarina teki lukijoihin niin vahvan vaikutuksen, ett\xc3\xa4 nuorison keskuuteen levisi suoranainen itsemurhaepidemia. T\xc3\xa4t\xc3\xa4 Goethen romaania on pidetty hyvin leimallisena teoksena saksankielisen kirjallisuudenhistorian vuosina 1767\xe2\x80\x931785 vallinneelle Sturm und Drang -kaudelle._NEWLINE_Weimarin herttua Karl August (1757\xe2\x80\x931828) vaikuttui Goethen kirjallisista kyvyist\xc3\xa4 ja tarjosi t\xc3\xa4lle vuonna 1775 ty\xc3\xb6t\xc3\xa4 herttuakunnassaan. Weimarista tuli Goethen kotikaupunki t\xc3\xa4m\xc3\xa4n loppui\xc3\xa4ksi. H\xc3\xa4nest\xc3\xa4 tuli monialainen poliitikko, joka vastasi muun muassa ulko-, opetus-, kulkulaitos- ja rahaministerin teht\xc3\xa4vist\xc3\xa4. Lis\xc3\xa4ksi h\xc3\xa4n toimi sotaministerin\xc3\xa4 yhteisty\xc3\xb6ss\xc3\xa4 herttuan kanssa. Kaiken t\xc3\xa4m\xc3\xa4n ohella h\xc3\xa4n jatkoi ty\xc3\xb6t\xc3\xa4\xc3\xa4n kirjailijana. Aikaa riitti my\xc3\xb6s tieteellisille harrastuksille, muun muassa kasvitieteelle ja geologialle. Weimariin perustettiin my\xc3\xb6s teatteri, jossa Goethe toimi k\xc3\xa4sikirjoittajana, ohjaajana, lavastajana ja n\xc3\xa4yttelij\xc3\xa4n\xc3\xa4. H\xc3\xa4nen ansiostaan v\xc3\xa4h\xc3\xa4p\xc3\xa4t\xc3\xb6isest\xc3\xa4 Weimarista kehittyi eurooppalainen kulttuurikeskus, joka veti puoleensa aikansa lahjakkaimpia taiteilijoita. Kaikkein kuuluisin n\xc3\xa4ist\xc3\xa4 Goethen j\xc3\xa4lkeen Weimariin muuttaneista taiteilijoista oli kirjailija Friedrich Schiller._NEWLINE_Vuonna 1786 Goethe tunsi tarvetta maisemanvaihdokseen. H\xc3\xa4n l\xc3\xa4hti Italiaan ja vietti siell\xc3\xa4 seuraavat kaksi vuotta, tutkien v\xc3\xa4sym\xc3\xa4tt\xc3\xb6m\xc3\xa4ll\xc3\xa4 innolla paikallista kulttuuria. My\xc3\xb6hemmin h\xc3\xa4n kirjoitti matkalla tekemiens\xc3\xa4 p\xc3\xa4iv\xc3\xa4kirjamerkint\xc3\xb6jen pohjalta laajan matkakertomuksen. Goethe totesi vanhuksena, ett\xc3\xa4 Italiassa vietetty aika oli h\xc3\xa4nen el\xc3\xa4m\xc3\xa4ns\xc3\xa4 onnellisinta aikaa. H\xc3\xa4nen tuotannossaan nousivat t\xc3\xa4n\xc3\xa4 aikana vahvasti esille antiikkiin ja humanismiin liittyv\xc3\xa4t teemat._NEWLINE_Italian matkan j\xc3\xa4lkeen Goethen hallinnollista ty\xc3\xb6taakkaa kevennettiin, niin ett\xc3\xa4 h\xc3\xa4n saattoi entist\xc3\xa4 paremmin keskitty\xc3\xa4 kirjailijan ty\xc3\xb6h\xc3\xb6n. Vaikka h\xc3\xa4n oli eritt\xc3\xa4in ahkera kirjoittaja, saattoi teosten valmistuminen kest\xc3\xa4\xc3\xa4 vuosikymmeni\xc3\xa4, sill\xc3\xa4 h\xc3\xa4nell\xc3\xa4 oli tapana ty\xc3\xb6st\xc3\xa4\xc3\xa4 monta teosta yht\xc3\xa4aikaisesti. Faust ty\xc3\xb6llisti h\xc3\xa4nt\xc3\xa4 jopa 60 vuoden ajan._NEWLINE_Goethella oli taipumus rakastua usein ja intohimoisesti, mutta avioliittoon h\xc3\xa4n p\xc3\xa4\xc3\xa4tyi vasta 57-vuotiaana, vuonna 1806, Christiane Vulpiuksen (1765\xe2\x80\x931816) kanssa. Pari oli asunut yhdess\xc3\xa4 jo vuodesta 1788. Vulpius ei ollut erityisen \xc3\xa4lyk\xc3\xa4s tai sivistynyt nainen, joten seurapiireiss\xc3\xa4 ihmeteltiin suuresti sit\xc3\xa4, miten Goethen kaltainen nero saattoi p\xc3\xa4\xc3\xa4ty\xc3\xa4 tuollaiseen avioliittoon. Goethea vaimon sivistystaso ei kuitenkaan huolettanut, sill\xc3\xa4 h\xc3\xa4n arvosti ennen kaikkea Christianen iloisuutta ja energisyytt\xc3\xa4. Avioliitosta syntyi viisi lasta, joista eli aikuiseen ik\xc3\xa4\xc3\xa4n vain ensimm\xc3\xa4isen\xc3\xa4 syntynyt poika, August (1789\xe2\x80\x931830)._NEWLINE_Goethe kuoli 82 vuoden i\xc3\xa4ss\xc3\xa4 vuonna 1832. H\xc3\xa4nen viimeisten sanojensa kerrotaan olleen saks. Mehr Licht! (Lis\xc3\xa4\xc3\xa4 valoa!)._NEWLINE_Goethen koko tuotanto on koottu 143-osaiseen Weimarin laitokseen. Osalla Goethen teoksista on en\xc3\xa4\xc3\xa4 historiallista merkityst\xc3\xa4, mutta h\xc3\xa4nen keskeiset runonsa ovat s\xc3\xa4ilytt\xc3\xa4neet tuoreutensa.'